[pic] | EUROPA-KOMMISSIONEN |

Bruxelles, den 17.12.2009

KOM(2009)703 endelig

2009/0190 (NLE)

Forslag til

RÅDETS AFGØRELSE

om indgåelse af aftalen mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til Amerikas Forenede Stater med henblik på programmet til sporing af finansiering af terrorisme

BEGRUNDELSE

- Rådet (retlige og indre anliggender) bemyndigede på sit møde den 30. november 2009 Rådets formandskab til at undertegne en midlertidig aftale mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra EU til USA med henblik på programmet til sporing af finansiering af terrorisme (Terrorist Finance Tracking Program (TFTP)). Parterne undertegnede aftalen den 30. november 2009; aftalens bestemmelser vil midlertidigt finde anvendelse fra 1. februar 2010. Aftalen varer højst 9 måneder og vil i tide blive erstattet af en langsigtet aftale.

- Formålet med aftalen af 30. november 2009 er at sikre fortsættelsen af TFTP, der har eksisteret siden 2001, og i medfør af hvilket USA's finansministerium har udstedt administrative pålæg til den amerikanske del af Society for Worldwide Interbank Financial Telecommunication (SWIFT) om overførsel til finansministeriet af begrænsede sæt af oplysninger om finansielle transaktioner, der sendes over SWIFT's net for oplysninger om finansielle transaktioner. Det var nødvendigt for EU og USA at indgå aftalen af 30. november 2009, da SWIFT's nye systemarkitektur, der blev taget i brug den 1. januar 2010, i væsentlig grad risikerede at underminere betydningen af TFTP, ikke mindst for EU.

****

- I begyndelsen af 2007 indledte Rådets formandskab og Europa-Kommissionen drøftelser med det amerikanske finansministerium om sidstnævntes behandling af personoplysninger fra EU, som det får adgang til inden for rammerne af TFTP. Som en direkte følge af disse drøftelser gav det amerikanske finansministerium en række unilaterale løfter til EU i juni 2007 ("TFTP-udredningen")[1]. TFTP-udredningen begrænser udtrykkeligt det amerikanske finansministeriums behandling af personoplysninger fra EU, som det får adgang til inden for rammerne af TFTP. Blandt begrænsningerne kan nævnes, at dataene udelukkende vil bliver behandlet med henblik på bekæmpelse af terrorisme, at der kun er adgang til data, hvis der er en allerede eksisterende forbindelse til terrorisme (dvs. ingen dataudvinding), og at der er pligt til at slette dataene efter en bestemt periode. I TFTP-udredningen hedder det endvidere, at Kommissionen kan udpege en "prominent europæer", der skal kontrollere og rapportere til Kommissionen om det amerikanske finansministeriums overholdelse af løfterne.

- I marts 2008 bebudede Kommissionen, at den havde udpeget dommer Jean-Louis Bruguière som"prominent europæer", der skulle have til opgave at kontrollere, at TFTP gennemføres i overensstemmelse med udredningen. Dommer Bruguière færdiggjorde sin første rapport i december 2008. Rapporten, der blev forelagt Rådet (retlige og indre anliggender) i februar 2009 og Europa-Parlamentets Udvalg om Borgernes Rettigheder i henholdsvis februar og september 2009, viser, at det amerikanske finansministerium overholder de løfter, der er afgivet i TFTP-udredningen. Det konkluderes endvidere i rapporten, at TFTP har været af betydelig værdi for medlemsstaternes myndigheders undersøgelser vedrørende terrorisme, og at medlemsstaternes myndigheder har været dem, der først og fremmest har draget nytte af de oplysninger, der er fremkommet inden for rammerne af TFTP[2]. Der findes på nuværende tidspunkt intet program svarende til TFTP i EU.

****

- Aftalen har til formål at forebygge og bekæmpe terrorisme, samtidig med at de grundlæggende rettigheder respekteres og navnlig personoplysninger beskyttes. Aftalen af 30. november 2009 mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til De Forenede Stater med henblik på programmet til sporing af finansiering af terrorisme har til formål at sikre fuld respekt for de grundlæggende rettigheder, der er fastsat i artikel 6 i traktaten om Den Europæiske Union, og for proportionalitetsprincippet og nødvendighedsprincippet, hvad angår retten til respekt for privatliv og familieliv og beskyttelse af personoplysninger, jf. artikel 7 og 8 i EU's charter om grundlæggende rettigheder.

- I artikel 218, stk. 6, litra a), i traktaten om Den Europæiske Unions funktionsmåde fastsættes det, at i tilfælde af aftaler, der dækker områder, hvor den almindelige lovgivningsprocedure finder anvendelse, vedtager Rådet en afgørelse om indgåelse af aftalen, efter at Europa-Parlamentet har godkendt den.

****

- Kommissionen henstiller derfor til Rådet, at det efter at have fået Europa-Parlamentets godkendelse vedtager en afgørelse om indgåelse af aftalen mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til De Forenede Stater med henblik på programmet til sporing af finansiering af terrorisme.

2009/0190 (NLE)

Forslag til

RÅDETS AFGØRELSE

om indgåelse af aftalen mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til Amerikas Forenede Stater med henblik på programmet til sporing af finansiering af terrorisme

RÅDET FOR DEN EUROPÆISKE UNION HAR —

under henvisning til traktaten om Den Europæiske Union,

under henvisning til traktaten om Den Europæiske Unions funktionsmåde, særlig artikel 82, stk. 1, litra d), og artikel 87, stk. 2, litra a), sammenholdt med artikel 218, stk. 6, litra a),

under henvisning til forslag fra Kommissionen,

under henvisning til Europa-Parlamentets godkendelse[3], og

ud fra følgende betragtninger:

1. Den 27. juli 2009 bemyndigede Rådet Rådets formandskab til bistået af Kommissionen at indlede forhandlinger om en aftale mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til de Forenede Stater med henblik på programmet til sporing af finansiering af terrorisme.

2. I medfør af Rådets afgørelse 2009/XXX af 30. november 2009[4] blev aftalen mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til de Forenede Stater med henblik på programmet til sporing af finansiering af terrorisme undertegnet den .… med forbehold af indgåelse af aftalen på et senere tidspunkt.

3. I medfør af aftalens artikel 15, stk. 2, finder dens bestemmelser midlertidigt anvendelse fra 1. februar 2010, indtil den træder i kraft.

4. Aftalen er endnu ikke indgået. Med Lissabontraktatens ikrafttræden den 1. december 2009 er de procedurer, som EU skal følge med henblik herpå, omfattet af artikel 218 i traktaten om Den Europæiske Unions funktionsmåde.

5. Denne aftale bør indgås.

6. [I medfør af artikel 3 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, som er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Det Forenede Kongerige og Irland i vedtagelsen af denne afgørelse.]

7. I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, og aftalen er derfor ikke bindende for og finder ikke anvendelse i Danmark —

VEDTAGET DENNE AFGØRELSE:

Artikel 1

Aftalen mellem Den Europæiske Union og Amerikas Forenede Stater om behandling og overførsel af oplysninger om finansielle transaktioner fra Den Europæiske Union til de Forenede Stater med henblik på programmet til sporing af finansiering af terrorisme indgås hermed.

Teksten til den aftale, der skal indgås, er knyttet til denne afgørelse.

Artikel 2

Formanden for Rådet udpeger den person, som på Den Europæiske Unions vegne er beføjet til at foretage udvekslingen af de godkendelsesinstrumenter, der er omhandlet i aftalens artikel 15 med henblik på at udtrykke Den Europæiske Unions samtykke til at blive bundet af aftalen.

Artikel 3

Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende .

Aftalens ikrafttrædelsesdato offentliggøres i Den Europæiske Unions Tidende .

Udfærdiget i Bruxelles,

På Rådets vegne

Jacques BARROT Medlem af Kommissionen

[1] TFTP-udredningen blev godkendt af Den Europæiske Union ved skrivelse af 29. juni 2007. TFTP-udredningen og EU's anerkendelsesskrivelse blev offentliggjort i EUT C 166 af 20.7.2007, s. 18, og EUT C 166 af 20.7.2007, s. 26).

[2] Rapporten fra december 2008 fra den "prominente europæer" indeholder forskellige eksempler på, at efterretningsoplysninger fra TFTP er blevet delt med EU-medlemsstaternes tjenester i forbindelse med undersøgelse, forebyggelse og retsforfølgning af terrorisme i EU. Det anføres desuden i rapporten, at de amerikanske myndigheder siden 2002 har givet medlemsstaterne ca. 1400 henvisninger inden for rammerne af TFTP.

[3] EUT C […] af […], s. […].

[4] EUT L […] af […], s. […].